
A 
yera DOW a emiti un comunicado 
di prensa informando cu e prome 
fase di e proyecto di revitalisacion di 
centro di Oranjestad, esta e sector di 
Columbusstraat y parcialmente Wil- 
helminastraat, a bolbe confronta con- 
tratiempo y esaki lo dura un siman mas 
pa e keda cla. 
Segun e informe suministra, e retraso 
a sinta den e hecho cu e compania 
cu mester a entrega ‘klinkers’ pa 
caba e proyecto, no tabatin sufici- 
ente disponibel y esaki a pone cu no 
por a caba cu e trabou pero ayera 
mes e compania cu cuminsa entrega 
e klinkernan cu falta pa asina e trabou 
por sigui y pa proximo fin di siman, 
esaki keda finalisa. 


Aki tin cu señala cu Minister Geoffrey 
Wever na momento di anuncia e plan 
di gobierno pa revitalisa centro di 
Oranjestad, el a declara cu e proyecto 
aki lo ser ehecuta den tres fase y e 
proyecto di Columbusstraat a inicia fin 
di Februari comienso di Maart. 
Na inicio di e prome fase aki, Minister a 
anuncia lo siguiente: “Cu e prome fase 
aki, gobierno kier motiva y manda un 
señal concreto na sector priva cu gobi- 
erno di Aruba ta comprometi cu revit- 
alisa nos centro di ciudad.” 


Sinembargo e proyecto a bira un prob- 
lema grandi pa e sector den cual esaki 
a ser realisa creando inconveniencia 
no solamente pa loke ta fluho di trafico 
den centro pero tambe pa varios 
negoshi den cercania. 


E prome fase aki a tuma 9 luna pa 
ehecuta si esaki keda cla e proximo 
siman, loke tin cierto duda ariba y Sali 
for di e punto di bista cu e otro dos fase 
nan tambe lo por tin e duracion aki, aña 
di eleccion lo yega na 2025 caminda 
ainda revitalisacion di Oranjestad lo no 


ta cla. 
Pa colmo dia 3 di November ultimo, 
Minister Wever a anuncia cu otro aña lo 
ta turno pa revitalisacion di San Nicolas 
lo inicia pa cual tin hopi duda ainda. 
E proyecto di Columbusstraat a inicia 
y dia 9 di Mei a constata cu a surgi un 
problema serio na momento c’un tubo 
di concret a keda destrui y mester a 
adapta e plan di trabou loke a crea un 
stagnacion inmenso. 
E splicacion duna pa e retraso di un 


siman aki ayera pa DOW ta lanta e 
pregunta ta cual experto of arkitecto a 
haci e eror di calculacion aki, ya cu ta 
for di momento cu a haci e pedida pa 
entrega di klinkers, esun responsabel 
mester a haci un calculacion adecuado 
y corecto. 
Te ainda Minister Wever y gobierno 
no a anuncia inicio di e di dos fase 
di e plan di revitalisacion di centro di 
Oranjestad, cu ta birando algo di suma 
urgencia. 


Prome fase revitalisacion Oranjestad 
no a keda cla manera palabra 

D 
iabierna merdia durante e simposio titula “Nature-Based 
Solutions (NBS)”, Minister Arends a duna un discurso 
den e aula di Universidad di Aruba. E simposio a wordo or- 
ganisa door di Fundacion Parke Nacional Aruba y Dutch Ca- 
ribbean Nature Alliance. E enfoke di e evento ta pa expande 
conocemento y accionnan riba solucionnan cu ta encera 
procesonan natural pa aborda desafionan ambiental entre e 
paisnan den Caribe Hulandes. 


E simposio a conta cu participantenan renombra manera 
Su Altesa Real Prinses Beatrix, Su Excelencia Gobernador 
Boekhoudt y Su Excelencia Prome Minister Wever-Croes, 
hunto cu diferente invitado distingui. 


Den Minister Arends su discurso e la expresa su gratitud pa 
e organisadonan, enfatisando e importancia di colaboracion 
pa avansa e rol di naturalesa den nos comunidad. E la urgi e 
audiencia pa reconoce y aprecia e esfuersonan colectivo di 
esnan presente y tur cu tin naturalesa na pecho. 


E discurso a pone enfasis ariba e urgencia di iniciativanan pa 
preservacion di naturalesa y alabes e compromiso di Aruba 
pa conserva naturalesa mediante leynan y maneho. 


Un anuncio cu sigur a gara atencion di tur presente tabata 
e expansion di areanan protegi bou di e convenio di Ramsar 
na Aruba. Esaki fuera di Spaans Lagoen, awo ta inclui e 
sistema di Western Wetlands, cual ta consisti di cinco saliña, 
Zuidkust, Westpunt y Oostpunt. 


Ramsar ta un reconocemento internacional pa e balor 
natural di areanan tanto riba tera como marino. Den futuro 
un “Island Round Marine Park” tambe lo ta parti di maneho 
di nos areanan marino. 


Contrario na Ramsar, e designacion di un parke marino rond 
di Aruba ta un manera di reconoce, den legislacion nacional 
e necesidad pa uza e areanan aki den un manera sostenibel. 
Aunke e reconocemento di Ramsar no ta prescribi regu- 
lacionnan specifico, e ta stimula Aruba pa intensifica su 
esfuersonan di conservacion. 


Pa duna como ehempel, Spaans Lagoen a ricibi recono- 
cemento di Ramsar den e decada di aña 80, pero designa 
formalmente como area protegi den ley a sosode na 2017. 


Minister Arends ta remarca cu e status di Ramsar tin como 
meta pa proteha e arenan aki sin interveni cu actividadnan 
economico, enfatisando reduccion di daño y restauracion di 
naturalesa den caso di daño cu ta inevitabel. 


Tambe a remarca e importancia di cooperacion entre fronter- 
anan den Caribe Hulandes pa conservacion marino. Minister 
Arends su ambicion ta pa nos yega na un “ABC-wide” Hope 
Spot na 2024, colaborando cu Mission Blue pa proteha e 
lama comparti entre Aruba, Boneiro, y Corsou. 


E palabranan di Sylvia Earle, presidente di Mission Blue: “No 
water, no life; No blue, no green” a wordo menciona cual ta 
enfatisa e rol fundamental di awa pa mantene bida riba tera. 


Palabra di gradicimento a bay na organisacionnan di FPNA, 
DNM, TurtugAruba, Aruba Birdlife Conservation, Aruba 
Marine Mammal Foundation y Wageningen Universtiy pa 
nan esfuersonan colaborativo den e gran logro di e status di 
Ramsar pa e regionnan adicional na Aruba. 


“Laga nos tur continua di tin pasenshi pa representa, 
preserva, conserva y persisti den nos mision na bienestar 
di naturalesa. Desaroya nos mes hunto cu naturalesa sin 
lubida pa disfruta tur locual naturalesa ta ofrece. Naturalesa 
ta nutri nos, ta ora pa nos tambe nutri naturalesa”, Minister 
Arends a expresa. 


Minister Ursell Arends ta anuncia expansion di areanan Ramsar 


Areanan protegi na bienestar di Aruba su naturalesa 

N 
o ta usual cu Corte di Casacion tin 
un sesion manera esun cu a tuma 
luga ayera mainta na Den Haag, camin- 
da tanto gobierno di Aruba, esun dik 
Corsou y Sint Maarten, a apela e deci- 
sion tuma pa Corte Superior den a di- 
cidi cu e paisnan aki tin cu permiti ma- 
trimonio di personanan di mesun sexo. 
Loke tabata in-usual tabata e forma 
con a permiti varios abogado como 
algun ciudadano, trece argumentonan 
dilanti cu realmente no ta asuntonan 
riba cual Corte di Casacion normal- 
mente ta dicidi. 


Ora cu busca nificacion di e palabra 
“cassatie” lo siguiente ta ser mustra 
como nificacion: “(juridisch)  verni- 
etiging van een vonnis (door de Hoge 
Raad) wegens verkeerde toepassing of 
schending van de wet.” 
Pues tur loke Corte di Casacion 
normalmente lo a haci, ta di scucha 
argumentonan di e partidonan envolvi, 
relaciona cu e proceso legal y e deci- 
sion cu Corte Superior a tuma den e 
caso di legalisacion di matrimonio di 
hendenan di mesun sexo. A resalta 
ayera sin duda, algun argumento treci 
dilanti caminda entre otro e represent- 
ante legal di gobierno di Corsou, esta 
Chester Peterson, a cataloga e deci- 
sion di Corte Superior na Willemstad, 
pa legalisa matrimonio entre person- 
anan di mesun sexo, colmo un decision 
‘colonial’ 


Fuera di e expresion aki cu a cay 
formalmente for di sla, tambe abogado 
Peterson a alega cu matrimonio entre 
hendenan di mesun sexo, ta algo cu 
ta bin di e mundo ocidental liberal cu 
no ta cuadra den un pueblo di Corsou 
caminda pa gran parti e ciudadanonan 
aki ta Catolico. 


El a mustra tambe cu e situacion aki no 
ta solamente na Corsou ya cu tin otro 
islanan caminda homosexualidad ta 
castigabel pa ley y abogado Peterson a 
bay asina leu na mustra cu si bay over 
na permiti matrimonio di hendenan di 
mesun sexo, esaki lo habri porta tambe 
pa pedofiel, sexo den trio y otro tiponan 
di desaroyo sexual. 


Pa e motibonan aki sr Peterson a 
considera e decision di Corte Superior 
como uno iresponsabel y eror formal. 
Pa loke ta gobierno di Aruba, tabata 
abogado Jan Paul Heering kende e 
presenta obhecionnan huridico contra 
di e decision di Corte Superior riba e 
materia di matrimonio di mesun sexo 
caminda nan ta considera cu e tres 
Huesnan cu a atende e caso aki, den 
forma incorecto a sinta riba stoel di 
legislado of sea di Parlamento di e dos 
paisnan. 
Pues di parti di Aruba por considera cu 
e abogadonan a tene nan mes na hiba 
argumento contra di e aspecto huridico 
insistiendo cu e tres Huesnan a tuma 
un decision violando Constitucion di 
pais Aruba. 


Otro representantenan legal cu a hiba 
palabra durante di e sesion di ayera 
mainta den nomber di Human Rights 
Caribbean Foundation y Fundacion 
Orguyo Aruba, tabata abogado David 
Wever y abogado Ton Vermeulen y 
ambos a argumenta cu tanto gobierno 
di Aruba como gobierno di Corsou ta 
hibando un tipo di discriminacion siste- 
matico caminda parehanan di mesun 
sexo, ta ser trata manera ciudada- 
nonan di segunda categoria. 


Kisas e sorpresa di mas grandi tabata 
momento cu a permiti un pareha di 
mesun sexo for di Corsou dirigi nan 
mes na e Huesnan cu no ta algo usual 
den e tipo di casonan aki. 


Na final Corte di Casacion a dicidi cu lo 
permiti e partidonan envolvi pa reac- 
ciona por escrito riba argumentonan 
cu a bin dilanti y pa dia 19 di Januari 
di 2024, Abogado General Snijders lo 
publica conclusionnan y despues Corte 
di Casacion lo tuma un decision dentro 
algun luna, pues esaki por nifica cu ta 
te memey di otro aña, e decision lo cay 
den a apelacion aki. 


Te memey di 2024 Corte di Casacion 


Lo tin decision riba apelacion relaciona 
cu matrimonio di mesun sexo 

E 
desaroyonan reciente den tereno di husticia, specifica- 
mente pa loke ta sosode paden di nos wardanan di polis 
y e trato cu ta duna na detenido tin atencion di comunidad y 
su representantenan. 


P’esey e siman aki Croes, sosteni pa colega Parlamentario 
Miguel Mansur di Accion 21 y mr. drs. Ryçond Santos do 
Nascimento, kende tambe ta independiente, a manda un 
peticion na presidente di parlamento pa yama un reunion 
publico den cual ta yama Minister di Husticia y Asuntonan 
Social, Rocco Tjon pa bin duna cuenta riba varios punto di 
preocupacion. 


Croes ta indica cu por bay bek na por lo menos un aña y mey 
den cual a presenta varios incidente lamentabel cu persona 
mientras cu nan tabata bou detencion, incluyendo casonan 
di suicidio. Pa e parlamentario simplemente no ta un opcion 
pa keda keto y man crusa. “Violacion di derechonan humano 
cu ta derechonan fundamental di cada ciudadano por tin 
consecuencia riba nivel internacional pa e reputacion di 
nos pais como un nacion desaroya” Parlamentario Croes ta 
declara. 


Sea ta den aspecto di procedura y protocol ora cu ta anda 
cu detenido, of den medida pa salvaguardia nan integridad 
fisico y salud (mental) loke ta sosodiendo ta trece pregun- 
tanan, cumpliendo cu su responsabilidad, representantenan 
di pueblo ta eherce nan derecho como miembro di parla- 
mento pa yama un reunion publico y yama e minister pa bin 
splica Parlamento y pueblo cua ta e situacion actual. 


Croes: “Nos tin, como pais, un responsabilidad pa raporta 
tambe na Nacionnan Uni con nos ta garantisa e derechonan 
fundamental di cada persona, di cada ciudadano”; E minister, 
di su banda, tin un responsabilidad pa tur detenido paso e 
cuido ta cay bou di dje.” Si e detenido ta un hoben, protec- 


cion y derecho di mucha tambe ta hunga un papel. 


Y mientras cu esaki no ta un situacion exclusivo di Aruba 
den Reino, pasobra varios investigacionnan y rapport nan 
a wordo traha na Hulanda, incluso door di Ombudsman di 
Hulanda ariba e temanan aki, ta sumamement importante pa 
na e momento aki sr. Tjon splica kico ta e maneho y proce- 
dura ora di haci investigacion independiente entre otro ora 
di casonan di morto durante detencion. 


Ta bon pa corda cu sea inocente of culpabel, tur persona ta 
proteha pa declaracion universal di derecho humano, incluy- 
endo sospecho, detenido of preso. Mas aleu, ora cu algo ta 
sosode cu un detenido, tin famia of amistad cu ta keda atras 
y cu merece e consideracion y respet di haya sa exactamente 
kico a pasa cu nan ser keri, asina Parlamentario Croes a 
finalisa, sperando cu presidente di parlamento lo sa di yama 
e reunion publico aki pronto. 


Parlamentario independiente mr. Gerlien Croes: 


Minister Tjon tin pa rindi cuenta di 
su maneho pa cu derecho humano 

D 
ia 20 di maart 2023 Otmar Oduber a tene un rueda di 
prensa encuanto caso Flamingo den cual e ta un sos- 
pechoso. El a subraya su inocencia. El a elabora cu no tin 
ningun prueba contra dje. Segun Otmar ta pa scapa cara di 
Ministerio Publico cu a core gara e storia di spirito di Marisol 
Tromp. El a ataca e credibilidad di Ministerio Publico door di 
pone su flechanan riba Marisol. Segun Otmar Marisol a en- 
trega ‘denuncia falso’ contra Chris Dammers, Marisol no ta- 
bata ministeriabel pa motibo di un debe miyonario cu belas- 
ting, AVP y MEP a core cu Marisol y hasta partido POR a core 
cu Marisol pa motibo di su falta di integridad. 


Un par di dia despues, riba dia 24 di maart, hues a condena 
lider di POR, Allan Howel, pa falta di integridad. E sentencia 
ta mustra entre otro cu Allan a bay puntra Sinterklaas 
con lief e tesorera di e fundacion di fractie di POR tabata. 
Aparentemente Sinterklaas a bisa Allan cu e tesorera tabata 
lief y cu e tabata merece un bonus di Afl. 1000,- mientras cu 
Allan mes tabata merece un bonus di Afl. 10.000,-. Pa e tipo 
di echonan aki Allan a haya 24 luna di prizon pa estafa di 
casi Afl. 200.000,- di Pais Aruba. Ministerio Publico a reac- 
ciona riba e sentencia cu e promesa cu lo sigui actua contra 
corupcion. 


Sospechosonan y nan sostenedornan tin e tendencia di 
ataca Ministerio Publico. Nos a mira esey den caso Ibis, caso 
Avestruz y den caso Flamingo. Pero un politico mester tin 
Aruba na pecho y pensa riba e consecuencianan di su atak- 
enan. E atakenan ta fomenta desconfiansa bao di hubentud 
contra nos sistema hudicial. Ciudadanonan cu ta perde 


confiansa no kier colabora cu polis y husticia. Asina e polit- 
iconan aki ta pone siguridad di henter nos comunidad den 
peliger. 


Pio ainda ta ora cu politiconan ta cuminsa fomenta sinber- 
guenseria den nos pais, siñando nos hobennan pa gaña y pa 
no worry cu ley. Nos tur ta conoci cu e mentira cu Paul Croes 
lo a bay prizon pa dos caha di cerbes y un wea di sopi. Pa 
colmo hopi hende ta kere e mentira. Mescos nos a mira den 
caso Avestruz. Hende ta plama e mentira cu Corte no por a 
prueba corupcion di Benny Sevinger. E berdad ta cu hues a 
haya tanto Paul como Benny culpabel di soborno y malver- 
sacion. 


Ta un lastima cu Otmar kier sigui e mal ehempelnan relata 
na casonan Ibis y Avestrus. Manera Zwarte Piet e kier core 
cu ruchi tras di henter e cadena hudicial y e mes aparente- 
mente ta un santito cu ta merece alabansa. Djis scuch’e 
elabora riba e transaccion entre Ministerio Publico y Hans 
Geerman. Conscientemente Otmar ta insinua cu ta normal 
pa gaña den administracion di Pais Aruba cu un persona a 
ser nombra pa traha como “medewerker bedrijfsvoering”, 
mientras su spirito so ta haci e trabao ey. Asina e ta despista 
pueblo. 
ero e transaccion entre Ministerio Publico y Hans Geerman 
ta papia pa su mes: e storia di spirito ta berdad! Ta tempo 
pa Otmar bandona e talking point di Paul Croes y Benny 
Sevinger cu ta tur politico ta haci e. Ta keda na Otmar pa 
bandona e fila di politico cu ta divulga cu loke ta corupto ta 
normal y “nada robes”. 


Parlamentario independiente mr. dr. Ryçond Santos do Nascimento: 


Otmar ta mina confiansa den nos sistema hudicial 

EXECUTORIALE OPENBARE VERKOOP 


Op donderdag 16 november 2023 des namiddags 
om 14.00 uur, zal in de vergaderzaal van de “Aruba 
Surfside Marina”, L.G. Smith Boulevard 7, Oranjestad, 
Aruba, ten overstaan van notaris mr M.J.C. Tromp 
of haar plaatsvervanger, de executoriale verkoop, als 
bedoeld in artikel 3:268 van het Burgerlijk Wetboek van 
Aruba, bij opbod en daarop volgende afmijning worden 
gehouden van: 


- 
het recht van erfpacht tot 10 augustus 
2031 op een perceel domeingrond, groot 
400 m2, gelegen te Kas Paloma in Aruba, 
kadastraal bekend als Land Aruba, Eerste 
Afdeling Sectie T nummer 131, met het 
daarop gebouwde, plaatselijk bekend als 
“Kas di Paloma 24-A”; 

Inzetprijs:	Afl.	243.000,==. 


- 
het recht van erfpacht tot 15 april 2064 
op een perceel domeingrond, groot 430 
m2, gelegen aan de Caya Mangasina te 
Mabon in Aruba, nader omschreven in de 
kadastrale meetbrief nummer 187 van 
20 mei 1998, met het daarop gebouwde, 
plaatselijk bekend als “Caya Mangasina 
64”; 

Inzetprijs:	Afl.	150.000,==. 


De veilcondities zullen 8 dagen voor de verkoopdatum 
ter inzage liggen ten kantore van voornoemde notaris. 


De executant behoudt zich het recht voor, de veiling 
uit te stellen en op te houden zonder de verplichting 
de reden(en) daartoe te noemen. 


Bieders dienen terstond een bankgarantie of een 
gelijkwaardige document dat aanvaardbaar is voor de 
executant, te overleggen en in het bezit te zijn van een 
geldig identiteitsbewijs. 


Notariskantoor mr M.J.C. Tromp 
Santa Cruz 35 
Tel: 5853500/5857900 
Fax: 5854222 
Email: veiling@notaristromp.com/auction@ 
notaristromp.com 


D 
iahuebs den oranan di atardi tanto polis y 
ambulance a bay altura di Centro di Bario 
Playa Pabou, un a sosode un accidente di traf- 
ico y lo tawata tin hende herida. 


Na yegada di polis; ambulance tambe a 
presenta y mesora a bay atende cu un di e 
chauffeurnan envolvi. N’e sitio Paramediconan 
a bay atende cu ne y por a nota cu mas tanto e 
lo pasa den un susto basta bon. 


Na e sitio un Ford SUV a bay cay den e greppel 
y parcialmente ariba caminda e otro vehiculo 
cu ta un pickup color cora a keda para. 


LOCUAL A SOSODE 
Ta parce cu e pickup color cora a bay lora pa 
drenta e caminda di tera net dilanti Centro 
di Bario; y pa un of otro motibo e Ford a bay 
pas’e na su man robes y ta cera brake lastra 
bay cay den e greppel na banda di caminda. 


Paramediconan a atende na e sitio mes y sigur 
lo bay tin mester di Takelwagen pa saca e auto 
Ford. 


Auto Ford a bay cay 
den greppel na Madiki 

D 
ia 8 di november, 2023, Nintendo a anuncia cu nan ta desaroyando 
un live-action film basa riba un di nan wega mas popular cual ta 
e serie di The Legend of Zelda. E film lo wordo produci door di Shige- 
ru Miyamoto, kende ta e creador di Zelda anto tambe Avi Arad, ken a 
yega di produci films nan mane Spider-man y Venom. Wes Ball, kende 
tabata e director di The Maze Runner trilogy lo directa e pelicula aki. 


Nintendo hunto cu Sony Pictures Entertainment lo co-financia e film, 
cual Nintendo mes lo ta financiando mas cu 50%. Sony lo zorg pa e 
costo di distribui e pelicula. 


Te awo no tin mas otro detayes di e pelicula, mane kico e plot lo 
ta, ken lo hunga aden of e fecha cu e pelicula sali. Miyamoto a bisa 
si cu e lo ta hopi druk bezig den e produccion y cu e ta cometi pa 
traha un pelicula cu lo surpasa e expectativa di e fanatico di e serie. 
Fanaticonan cu mas sigur tin añas ta warda pa un pelicula di Zelda 
yega riba e pantaya grandi. Mester bisa si cu ainda Nintendo ta basta 
nobo pa trece nan weganan riba un otro media. Esun ultimo di Mario 
a bay hopi bon, pero esun cu nan a traha den añanan 90, e pone 
Nintedo rindi riba e “movie business” di biaha. 


Pero ya, a yega tempo pa purba atrobe, y tempo so por bisa con e 
pelicula di Zelda lo ta si e ta bon of no. 


Foto Cortesia: Nintendo Life 


Nintendo ta anuncia live-action film pa ‘The Legend Of Zelda’ 

R 
ockstar Games a anuncia cu e prome trailer di Grand 
Theft Auto nobo lo sali den e prome simannan di decem- 
ber 2023. Nan a anuncia esaki via un post riba Rockstar’s 
ofÏcial X (antes Twitter) account. 


E post ta bisa: 
“We are very excited to let you know that in early December, 
we will release the first trailer for the next Grand Theft Auto. 
We look forward to many more years of sharing these experi- 
ences with all of you.” 


Rockstar ta trahando riba e wega aki pa algun añas caba, 
y fanatico di e wega ta loco pa haya sa cualkier informa- 
cion di e wega. Cu e anuncio aki, esaki solamente ta duna 
mas anticipacion. E trailer lo duna e mustra poco detayes di 
e wega su setting nobo, e personahe y tambe e gameplay. 
Tambe mas sigur lo mustra e wega su titulo oficial cual ta 
specula cu lo ta Gran Theft Auto VI. 


E siguiente GTA mas sigur lo ta un di e weganan mas 
anticipa di semper anto cu e release di e trailer esaki lo ta 
un paso grandi pa Rockstar Games. Esaki lo ta un trailer 
unda hendenan lo wak frame pa frame pa no perde ningun 
detayes y informacion cu por duna mas hints di e wega. 


Nintendo A Sugeri Cu Nan Lo Sigui Sostene E Switch Despues 
Cu Nan Saca Nan Next-Gen Console 
Den un informacion financiero recien, Nintendo a sugeri cu 
nan lo sigui di duna sosten pa e Nintendo Swicth te hasta 
despues cu nan saca nan siguiente console. 


“Nintendo Switch will be entering its eighth year in March 
2024,” Nintendo a bisa. “We will continue to release new 
titles and content for Nintendo Switch without being bound 
by the traditional concept of the platform lifecycle.” 


Den e declaracion ta indica cu Nintendo ta cometi pa laga e 
Switch keda un plataforma util pa añas mas largo. Esaki no 
ta sorprendente si, debi cu con exitoso e Switch ta pa nan. 
E Switch a bende mas cu 132 miyon unidad rond di mundo, 
y ainda e ta bende bon. Mayoria gamers cu tin un Xbox of 
Playstation tambe tin un Nintendo Switch. Dus Nintendo tin 
un base di usuario basta grandi y activo. Nintendo Switch 
tambe ta un hybrid console cu ta ofrece un gaming experi- 
ence unico. Otro cos ta cu Nintendo varios di weganan grandi 
cu ta exclusivo pa e Switch, mane Mario, Zelda, y Pokemon. 
Esaki nan ta frankisia cu ta keda popular pa hende grandi y 
mucha. Tur manera esaki ta un bon noticia pa tur e usuari- 
onan di Nintendo Switch. 


Rockstar a bisa cu por spera e trailer 
pa ‘Grand Theft Auto 6’ den december 

D 
en un desconcertante paradox 
economico, e Mericanonan ta gara 
entre realidad di un gasto di consumo 
robusto y un sentimento predominante 
di mal contento cu e economia. Mien- 
tras cu e indicadonan positivo mane- 
ra e caida di e indice di inflacion, pros- 
peridad di e mercado laboral y e resis- 
tencia di gasto di e consumidornan, ta 
sugeri un panorama economico salu- 
dabel, e sentimento di e cuidadonan ta 
revela un contrast marca. 


Segun un encuesta reciente, un signi- 
cativo 72% di e Mericanonan ta kere 
cu cos den e pais ta bayendo malo y 
68% ta considera cu e economia ta 
‘extremadamente importante’ den nan 
decision di voto p’e proximo aña. A 
pesar di e mal contento generalisa aki, 
solamente 2% di e votadonan ta cuali- 
fica e economia di ta excelente, loke ta 
ilustra un reto potencial p’e partidari- 
onan di Bidenomics. 


E gasto di e consumidornan, motor 
principal di e economia Mericano, 
a impulsa e producto interior bruto 
(GDP) te na un notabel indice di crece- 
mento anualisa di casi 5% den e ultimo 
trimester, mas di e dobel cu e trimester 
anterior. E gasto robusto aki, cu ta 
inclui gasto di entretenimento, restau- 
rant y vacacion, ta contradeci e nara- 
tiva di un poblacion profundamente 
preocupa p’e stabilidad economico. 


Sinembargo, e bonansa economico 
aki ta sconde un tension profundo. E 
Mericanonan ta recuriendo na recurso 
financiero precaro, manera spaarmento 
pa deal cu nan gastonan, un move- 
mento tipicamente asocia na desesper- 
acion of n’e confiansa di un mercado 
laboral sigur. Mientras cu algun indi- 


viduo por cay den e prome categoria, 
un parti substancial ta gastando liber- 
almente debi na nan confiansa den e 
condicionnan economico actual. 


E sentimentonan contradictorio ta 
extende e debe record di e credit 
cardnan, cu ta alcansa e asombroso 
cifra di 1,08 biyon dollar, cu un cant- 
idad cada biaha mayor di persona cu ta 
retrasa den pago. E paradox financiero 
aki ta converti den un factor significa- 
tivo den e panorama politico, influen- 
ciando potencialmente den e careda 
presidencial di 2024. 


E presidente di e Reserva Federal, 
Jay Powell, ta atribui e mal contento 
na un fobia colectivo di e inflacion. 
Sinembargo, e impacto tangibel di e 
inflacion, cu ta manifesta den e aumento 
di e prijsnan, parce ta un preocupa- 
cion mas urgente p’e Mericanonan. E 
gastonan cotidiano, manera un cup 
di kofÏe mainta, ta sigui subi, loke ta 


contribui n’e frustracion di e publico. 


Memey di e conflictonan economico 
aki, e falta di vivienda ta bin como un 
factor fundamental cu ta influencia 
den e malestar nacional. Vivienda hopi 
biaha promociona como un manera 
pa bira rico, ta enfrenta na costo sin 
precedente desde 1984, impulsa p’e 
aumento di prijs y e tiponan halto hipo- 
tecario. Pa hopi, e soño pa ta propi- 
etario di un cas, cada biaha ta dificil pa 
alcansa, specialmente e hobennan cu 
ta biba pa dia. 


E herida psicologico aki ta profundo y ta 
supera e alcance di e intervencionnan 
di e maneho monetario. E conver- 
gencia di e bonansa economico y e 
mal contento generalisa, ta subraya e 
complehidad di e panorama economico 
actual, cu no solamente ta influencia 
den e opinion publico, sino tambe den 
e trayectorio di e futuro debatenan y 
discusion politico. 


Enigma Economico 


Mericano ta expresa su mal contento a 
pesar dje aumento di gasto den consumo 

D 
en un decision historico despues di e combersacionnan maratonico 
manteni na Berlin, e canciyer Aleman, Olaf Scholz, hunto cu e lidernan 
estatal, a acorda e medidanan mas estricto pa confronta e afluencia di 
migrante, considerando esaki como un “momento historico”. E medidan- 
an recien aproba kier facilita e procedimentonan di asilo, limita e presta- 
cionnan social n’e migrantenan y asigna e fondonan federal adicional n’e 
comunidadnan local. 


E medida ta yega na un momento caminda cu Alemania ta enfrenta un 
creciente presion, tanto interno como di oposicion, pa frenta e creciente 
cantidad di yegada, predominantemente di Siria, Afganistan y Turkia. 


Alemania ta aplica un maneho 
migratorio ‘historico’ mas estricto 


Mientras cu Italia ta lanta polemica cu centro di asilo na Albania 


E peticionnan di asilo a aumenta aproximada- 
mente cu 73% entre januari y september di 
e aña aki superando 250 mil, cu ta dificulta e 
retonan politico encuanto migracion. 


Sinembargo e decision di recorta e presta- 
cionnan social n’e migrantenan a lanta critica 
dentro di gobierno di coalicion en particular 
di parti di e berdenan. Algun miembro a argu- 
menta cu e reduccion di e prestacionnan social 
por provoca un aumento di e tensionnan social 
y obstaculisa e integracion. 


Mientrastanto, e presentacion door di Italia 
pa un acuerdo migratorio a añadi otro capa di 
controversia. Prome Minister, Georgia Meloni, 
a revela su plannan di construi centro di recep- 
cion di asilo na Albania, p’e yegada via lama, 
presentando esaki como un posibel modelo 
di cooperacion entre UE y e paisnan tercero. 
Sinembargo e Comite Internacional di Rescate 
a condena e acuerdo di Italia cu Tirana, cuali- 
ficando di “golpi nobo” n’e solidaridad di UE y 
haciendo enfoke den e derecho fundamental 
pa pidi asilo. 


E organisacionnan humanitario entre nan 
Doctors without borders, a expresa nan preo- 
cupacion p’e posibel denegacion di acceso 
n’e teritorio Italiano y e maneho extraterito- 
rial di e peticionnan di asilo, cualificando esaki 
di desviacion di e obligacionnan estableci den 
materia di proteccion y rescate. 


Mientras e acuerdo migratorio Italiano a lanta 
critica, e medidanan Aleman estricto ta pone 
di relieve e complehidad y e debatenan actual 
encuanto e politica migratorio na Europa. 


E decisionnan tuma pa ambos pais ta refleha  
e retonan mas general na loke e nacionnan di 
UE ta enfrenta na ora di maneha migracion sin 
stop di respeta e balornan humano y  e obliga- 
cionnan internacional. 

D 
iaranson ultimo Lotto 5 no a conoce ningun ganado cu 
ta pone e jackpot sigui crece y pa awe diasabra e suma 
bira 1 miyon 900 mil florin! Lotto 5 ta costa solamente 4 
florin pa ticket y bo por combina bo 5 numbernan for di 01 
te cu 35, si bo no sa cua numbernan pa kies, bo ta puntra 
bo rebendedo pa un loco y asina bo ta den wega pa bira e 
siguiente miyonario y gana e jackpot di 1 miyon 900 mil flo- 
rin cu Lotto 5. 


Corda busca bo Lotto 5 trempan, pa asina bo no keda afo 
di e sorteo miyonario di awe nochi cu Lotto. Tambe Lotto 
ta ofrece bo e opcion pa por cumpra bo weganan di Lotto 
Online, kiermen si bo no tin chens pa sali cumpra bo weganan 
preferi di Lotto, bo por cumpre for di bo smart phone, tablet 


of bo computer! 


Si ainda bo no tin un cuenta di Lotto Online, bishita www.lottoa- 


ruba.com, traha bo cuenta di hungado y asina cu bo wordo 
aproba, bo por cuminsa hunga Lotto online tambe! 


Sorteo di Lotto 5 ta hunga awe diasabra pa 7.45PM y por 
cumpra bo ticket na bo rebendedo faborito te cu 7.30PM. 


Lotto, E Loteria di Aruba tin diferente wega, Catochi, Big 4, 
1-OFF, Zodiac, Wega di Number di Korsou di Lotto, Lucky 3, 
Multi-X, Lotto di Dia, Lotto 5, Mini Mega y cu su Mega Plus y 
e diferente weganan di Raspa y Gana y Instacash. Tambe lo 
por hunga Lotto Online door di bishita: www.lottoaruba.com 
pa por registra. Cumprando Lotto bo ta contribui na deporte 
riba nos isla. E meta ta pa organisa loteria, cambia bida di su 
hungadonan y na mes momento inverti den deporte local pa 
medio di donacionnan na e comision di subsidio. 


Sorteo ta awe nochi 


Awe abo tin chens di gana 
1 miyon 900 mil florin cu Lotto 5 

Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


D 
iahuebs merdia, Prome Minister Evelyn Wever- Croes hunto 
cu Gobernador di Aruba, sr. Alfonso Boekhoudt, y sra. Hel- 
len van der Wal di Dutch Caribbean Nature Alliance (DCNA), 
tabata presente na Aeropuerto Internacional Reina Beatrix, pa 
duna bon bini na Prinses Beatrix, cu riba invitacion di DCNA, lo 
ta na Aruba pa un bishita cortico. Durante su bishita, Prinses 
Beatrix lo asisti na un congreso na Universidad di Aruba, or- 
ganisa pa DCNA, riba e tema di naturalesa. 


Riba su propio iniciativa, Prinses Beatrix lo bishita Neptalie 
Henriquez Park, cu ta un speeltuin cu ta wordo remodela, hunto 
cu e fundacion Hulandes Jantje Beton. E fundacion aki, tin un 
iniciativa pa drecha varios speeltuin den e islanan Hulandes 
den Caribe, y pa e motibo aki, Prinses Beatrix lo bishita e 
speeltuin pa admira con bunita e ta kedando. Un otro proyecto 
cu Prinses Beatrix lo bishita durante su estadia cortico, ta 
telefon pa Hubentud, cu ta un proyecto cu e tin hopi cerca di 
su curason. Telefon pa Hubentud no solamente ta yuda aki na 
Aruba, pero tambe otro islanan den Caribe. 


Finalmente, Diabierna mainta, Prinses Beatrix lo ta presente na 
Universidad di Aruba pa e congreso organisa pa DCNA, riba e 
tema di naturalesa. Prome Minister a indica, cu aunke e bishita 
di Prinses Beatrix, no ta uno oficial, nan a dun’e un caluroso 
bon bini. “Aruba semper tabata tin un luga special den curason 
di Prinses Beatrix, y el a indica esaki bisando mi persona cu e 
ta contento di ta bek na Aruba, pa wak con e isla ta desaroy- 
ando despues di un par di aña cu e no a bin mas. Nos ta duna 
Prinses Beatrix un bon bini na Aruba, y spera cu su bishita 
cortico na nos dushi isla, ta uno fructifero” Prome Minister a 
expresa. 


Den cuadro di e bishita di Prinses Beatrix 


Aruba ta yama bon bini na Prinses Beatrix 

D 
iabierna mainta Minister Ar- 
ends tabata tin e honor pa 
acompaña Su Altesa Prinses Be- 
atrix na e proyecto di Fundacion 
Parke Nacional Aruba y siña mas 
ariba e reintroduccion di lora na 
Aruba. 


Lora ta un parha endemico, pero 
ya pa varios aña no por haya 
nan mas den nos naturalesa. E 
proyecto pa reintroduci loranan 
lo percura pa unabes mas nos 
por gosa di e parhanan aki den 
Aruba su naturalesa. 


E proyecto ta un ehempel di 
colaboracion entre Aruba y 
Boneiro unda intercambio di 
conocemento 
y 
esfuersonan 
entre esnan envolvi pa logra 
un proyecto exitoso. Trahando 
hunto por amplifica nos logronan 
na beneficio di nos comunidad y 
nos herencia natural. 
FPNA, como entidad encarga di 
e campaña di conscientisacion 
y educacion na e comunidad di 
Aruba ariba Lora, ta hunga un 
rol vital. Nan trabou ta sigura 
cu tur persona ta compronde 
e importancia di nan rol pa e 
proteccion di nos parha nativo. 
Cada ciudadano por contribui 
na mantencion di nos herencia 
natural, y tur e tesoronan cu nos 
naturalesa ta ofrece. 


Pabien na e ekipo di Fundacion 
Parke Nacional Arikok pa nan 
esfuerso destaca y dedica- 
cion pa haci e proyecto un real- 
idad. Nan trabou ta representa 
un paso importante pa recu- 
pera nos patrimonio natural y 
ta demostra nan compromiso 
na nos flora y fauna. Pronto, 
ful Aruba lo por celebra e logro 
inmenso aki pa nos Pais! 


Minister Ursell Arends hunto cu Prinses Beatrix a wordo invita pa 
presencia e proyecto exitoso di reintroduccion di Lora na Aruba 

T 
in bastante trabou ora ta elabora un bebida na Star- 
bucks y e baristanan di Starbucks sa esaki. Sea ta un 
espresso, un latte, cappuccino of un Flat White- tur bebida 
ta wordo traha cu pasion dor di baristanan cu tin orguyo pa 
demostra nan abilidatnan y di e forma ey eleva e experencia 
di e cliente y calidad di e producto. 


Aruba su representante; Mistika Cork cu a destaca den e 
mundo di kofÏe ta cla pa haci su debut den e industria di 
kofÏe internacional despues di a gana Starbucks Barista 
Championship 2023 aki na Aruba. 


Mistika ta un barista cu experiencia di 12 aña na Starbucks 
Renaissance Mall. Pa Mistika coffee ta representa conexion 
cu su clientenan. E ta un satisfaccion inmenso ora cu un 
cliente yega su tienda y puntra specialmente pa e y pa e 
traha nan bebida preferi. Mistika su bebida di Starbucks 
preferi ta Chai Tea Latte, asina e mes ta conta. 


Miles di barista rond di mundo a competi recientemente 
demostrando asina nan arte, innovacion den bebida y cono- 
cemento di kofÏe. Como e ganadora di Aruba, Mistika como 
tambe ganadora di Curaçao, Rozalia Franciska lo competi 
contra barista nan di Latino America & Caribe na e compe- 
tencia final di ‘LAC Barista Championship’ cu e speransa di 
gana e titulo di e miho barista di e region. E competencia lo 
tuma luga dia 13 pa 16 di November na Hacienda Alsacia, 
cual ta un finca di kofÏe na Costa Rica y sede global di agro- 
nomia, asina Sra Wanda Broeksema; district manager di 
Starbucks Aruba & Curacao ta declara. 


Barista ta hunga un rol crucial den exito di Starbucks, y e 
LAC Barista Championship ta ofrece nan un plataforma pa 
mustra nan talento y pasion pa kofÏe, asina Tom Ferguson, 
presidente di Starbucks pa Latinoamerica y e Caribe a 
splica. “Atraves di e competencia, compartiendo historia cu 
otro por medio di kofÏe cu nan coleganan, nos baristanan 
ta reforsa e Mision di Starbucks: cu cada copi di kofÏe, cu 
cada conmbersacion, cu cada evento den comunidad – nos 
ta crea conexion humano.” 


Nos ta desea ambos barista hopi exito durante e compe- 
tencia final na Costa Rica. 


Aruba su Barista Champion 2023 
rumbo pa competencia final 


P’e titulo maximo di Barista Championship na Costa Rica 

D 
ia 16 di october ultimo, durante 
e programa “Na drempel di fin di 
aña” di Erin Croes, Fundacion Go Cul- 
tura a anuncia cu e proximo baluarte 
cultural cu lo ricibi e premio nacional 
Crioyo di Oro lo ta Robert Jeand’or. 


Premio Crioyo di Oro ta un reconoce- 
mento cu a nace na 2021 como un “life- 
time achievement award” pa reconoce, 
balora y celebra excelencia artistico 
y personanan den nos cuminda cu a 
dedica nan bida largo na desaroyo 
cultural di Aruba. 


E reconocemento aki ta wordo entrega 
durante un anochi di gala cu ta wordo 
combina cu un gran concierto como 
homenahe na esun cu ta ricibi e premio. 


Nos por corda e homenahe dedica na 
Jossy Brokke den luna di december di 
aña 2021, caminda cu Fundacion Go 
Cultura a sorprende Jossy cu e premio 
aki y a nombra Jossy Brokke como 
Aruba su prome recipiente di Premio 
Crioyo di Oro. Despues di e exito grandi 
aki, Fundacion Go Cultura a dicidi cu lo 
continua cu e proyecto aki, conside- 
rando cuanto baluarte nos isla tin cu 
merece di wordo reconoci y homenahe 
di e forma aki, y tanten cu nan ta na 
bida. 


Locual a bira diferente na 2022 ta, 
cu e aña ey a duna publico general e 
oportunidad via e plataforma digital pa 
nomina e persona cu nan ta desea pa 
ricibi e premio nacional aki. 


Despues di mas cu mil nominacion, 
cual Fundacion Go Cultura a considera 
como un reaccion y cantidad fantastico, 
por a nota cu un cantidad abrumador 
a nomina Maybelline Arends-Croes 
como e proximo persona pa ricibi e 
premio aki. Maybelline a ricibi e premio 
nacional aki durante un homenahe 
musical fantastico den Cas di Cultura. 


Pa aña 2023, un bes mas tabata tin 
e oportunidad pa publico general por 
nomina nan faborito. Cu 700 nomina- 
cion mas cu aña 2022, fundacion Go 
Cultura a keda hopi agradecido cu e 
iniciativa aki ta biba den nos comun- 
idad. 


E gran mayoria a nomina Robert 
Jeand’or como e ganado pa 2023 di e 
premio nacional aki. Robert Jeand’or 
ta wordo considera como un di e artis- 
tanan y baluartenan cultural di mas 
importante, emblematico y legendario 
di henter nos historia como isla y como 
pais. 
Na su 69 aña di edad actualmente, nos 
por mira atras riba un carera y trayec- 
toria impresionante di Robert como 
cantante, musico, areglista, productor 
y ciudadano Arubano activo, ehemplar 
y productivo. 


Loke nos por anticipa ta cu e home- 
nahe di gala cu Robert lo ricibi dia 
prome di december proximo ta inclui 
un concierto musical carga pa un 
elenco 
impresionante 
di 
streanan 
briyante di e mundo musical di nos 
pais manera Rocco Franken, Noush, 
Jeffrey Kelly, Rachel Kraaijvanger, Jack 
Tromp, Julisa Arends, Danny Koolman, 
Jonathan Croes, Edjean Semeleer y 
hopi sorpresa mas. 


E lo bira un biahe den Robert su carera 
musical desde su inicio te cu actual- 
idad. 
E artistanan cu lo ta parti di e anochi 
aki lo presenta Robert su exitonan 
musical y celebra hunto cu Robert, un 
bida excepcional di musica, inspiracion 
y alegria, cu sigur lo sirbi como inspira- 
cion y herencia pa futuro generacionnan. 


Fundacion Go Cultura ta gradici comu- 
nidad Arubano inmensamente pa a 
participa den e proceso di nominacion 
pa e proximo Crioyo di Oro. 


Cu esaki Fundacion Go Cultura ta haya 
un bista mas cla, cua ta e personanan 
talentoso y creativo cu nos comunidad 
mes ta stima, respeta, aprecia, apoya 
y balora. Esaki ta duna nos funda- 
cion mas animo pa sigui traha y purba 
reconoce personanan cu berdadera- 
mente a duna di nan parti pa impacta, 
inspira, motiva, alegra, empodera y 
eleva e ser humano. Nan storia merece 
di wordo conta y nan aporte merece 
di wordo balora y reconoci di e miho 
forma posibel. 


Gradicimento 
tambe 
na 
Gobierno 
di 
Aruba, 
UNOCA, 
Departamento 
di Cultura, SETAR, Aruba Airport 
Authority, 
Clickprint, 
Bodegas 
Papiamento, Artopia y Papiamento 
Restaurant pa nan sosten y aliansa 
sumamente valioso. 
Pa carchi na balor di 50 Florin, por 
pasa na Fantastic Gardens na Bushiri. 
Pa reserva entrada pa e anochi 
magnifico di 1 di december, por comu- 
nica a traves di email: info@Gocultura. 
org of via Whatsapp: 5695442. 


Keda pendiente pa mas detaye di 
“Premio nacional Crioyo di Oro, un 
Homenahe na Robert Jeand’or” den 
Renaissance Convention Center. 


Cu sosten grandi di publico general 


Premio Crioyo di Oro lo wordo otorga na Robert Jeand’or 

D 
iadomingo 5 di November den Renaissance 
Convention Center The Chaz Modeling & Talent 
School a presenta un Fabuloso show den cuadro 
di nan di 25 Aniversario. Un Show cu a wordo or- 
ganisa cu hopi amor y energia pa tur e añanan cu 
a desaroya talento aki na Aruba. Muchanan a haci 
super nan best y a presenta un tremendo show na 
unda tabata tin Baile, Canto y Fashion Show. Nos 
ta sumamente orguyoso di nos alumnonan. 


Tabata tin cuatro desfile di Moda presenta pa design- 
ernan Neigy Alvarado di Republica Dominicana cu 
su coleccion “PINK” y Playero, Veronica Angrino 
di Colombia y nos orguyo di Aruba Gigliola Arends 
cu su coleccion “Celebration”. 


Nos invitadonan internacional tambe tabata tin 
presentacionnan espectacular, esta Explosion 
Dancers for di Curaçao. Cantante Jada van Dijk di 
Curaçao tambe a duna un super presentacion cu 
un tremendo repertorio di cancionnan. For di New 
York tabata presente un hoben artista Ester Lora 
cu a presenta  Cancionnan di Broadway y sigur a 
pone e publico haya kippenvel. 
Ester a join nos alumnonan tambe riba pasarela pa 
demostra su habilidadnan di modelahe. Na Final a 
premia e hobennan cu a gana miho diseñonan den 
e runway di Explosion of Colors/Prints/Trends, 
cu a bay pa e categoria Mini Samara Salazar, 
Pre-Teen Melaiska Woodley y Teen Jaydelynn 
Vriend. Modelonan Popular a bay pa Jarzhienne 
Roos (segundo luga) y Tanique Chan (prome 
luga). 


E modeshow nan di Barbie y Zilver tambe tabata 
fabuloso. Un show super nice caminda cada 
Modelo a demostra un tremendo dominio di e 
pararella y nan habilidadnan den baile. 
Danki na tur pero tur hende y instancianan cu 
a aporta na nos show aki cual ta The Greatest 
Show. Nos lo pone un lista di gradecimento riba 
social media y alabes poco poco nos lo post e 
imagennan di nos celebracion!!! Keda pendiente!!! 


Pabien na The Chaz Modeling & Talent School 
y henter e Team cu a traha pa e show aki. Den 
un palabra … TREMENDO!!! Pa otro aña keda 
pendiente pa proyectonan nobo y grandi pa nos 
muchanan y hobennan!!! 


‘The Greatest Show’ un celebracion Total 


The Chaz Modeling and Talent School a celebra nan di 25 aniversario 

D 
iaranson 8 di november, scol basico Colegio Conrado 
Coronel na Morgenster a ricibi bishita di Minister Geof- 
frey Wever. E mandatario a tene un encuentro cu e muchan- 
an di 6e klas. E obhetivo principal tabata pa discuti y consci- 
entisa e hobennan tocante e importancia di desaroyo sos- 
tenibel y con nan mes por contribui na un futuro mas sos- 
tenibel pa e proximo generacionnan. 


Durante e bishita, Minister Wever a comparti su vision y 
pensamento tocante desaroyo sostenibel, enfocando riba 
areanan manera conservacion di medio ambiente, uzo 
responsabel di recursonan natural y promocion di tecnologia 
limpi. El a pone enfasis riba e papel crucial cu e muchanan 
mes por hiba den e lucha contra cambionan climatico y otro 
desafionan medioambiental. 


E discusion tabata uno interactivo, unda cu e alumnonan a 
keda profundamente envolvi. Nan a haci pregunta, comparti 
nan ideanan y expresa nan preocupacionnan tocante e futuro 
di nos isla y mundo. Minister Wever a elogia e entusiasmo 
y curiosidad di e hobennan. El a motiva nan pa sigui busca 
conocemento y pa compromete nan mes den accionnan 
concreto pa yuda proteha y mehora nos planeta. 


Minister Wever a apunta e importancia di educacion tambe 
den e proceso di fomenta un mentalidad mas consciente y 
responsabel riba tema di medio ambiente. El a subraya cu 
educacion ta e yabi principal pa capacita e proximo gener- 
acionnan pa enfrenta e desafionan cu lo bin y pa nan por 
tuma decisionnan informa y sostenibel. 


Na final di e encuentro, tanto e alumnonan como e docente 
a expresa nan gratitud pa e oportunidad di por a interactua 
directamente cu Minister Wever y pa e conocemento valioso 
cu nan a ricibi. Esaki sin duda ta un paso significativo den e 
direccion corecto. 


E combersacion aki ta e comienso di un dialogo continuo, cu 
colaboracion entre gobierno y e comunidad educativo, pa 
logra un futuro mas sostenibel pa un y tur. 


Minister Geoffrey Wever: 


Minister Wever di bishita na Colegio Conrado Coronel 

D 
urante di e ceremonia di entrega di premio di 
Playa Film Festival 2023, Addonsito Croes a 
presenta y honra sra. Luty Martines, na nomber 
di Fundacion CineAruba, cu un bunita galardon 
dedica na su 40 añanan den e mundo di Teatro 
y Cine na Aruba. Ludmilla Henriette Martinez, 
miho conoci como Luty, a cuminsa 40 aña pasa 
den e mundo di e arte di teatro. 


Durante 40 aña el a traha riba escenario- y 
pantayanan importante di e mundo di actuacion 
na Aruba, Corsou, Boneiro, Saba y St. Maarten. 
Su prome rol, 40 aña pasa, tawata “Mrs 
Sullivan” den e obra di “Un trabao Milagroso” di 
Mascaruba. 


Tanto Addonsito como Juan Pardo a felicita Luty 
deseando e tur exito y salud di mundo. Cu hopi 
emocion Luty a ricibi y gradici CineAruba y tur 
presente pa e honor grandi aki ricibi. Su pensa- 
mento ta y lo keda: “Cu of sin budget, produci 
toch”. 


Luty Martines cu e Lifetime Achievement Award di CineAruba 


C 
omo diseñado di trahenan 
di Aruba Tourist Carnival 
Group (ATCG), maestro di Arte 
na Colegio Arubano, Jaris- 
sa Dubero, a diseña pensando 
riba varios atributo y elemen- 
to cu ta forma parti di Aruba su 
cultura y tradicion. Den carna- 
val di Aruba esakinan lo ta bis- 
to den e paradanan cu nan gru- 
po lo ta aden. E temanan ta Dera 
Gai, Pisca Gutu, Piscadonan di 
Noord, E Prikichi Caweta y Aru- 
ba su Placa. E banda ta Musi- 
cal Time y algun di e artistanan 
riba caya ta Leo Rodriguez, Inky 
Richardson, Long Roy, Chicho 
Kock y Tattoo entre otro. Pa me- 
dio di e articulo aki, ATCG ta in- 
vita Aruba y cada turista pa join 
nos den Carnaval 2024! Por 
semper bishita FB of Insta di e 
grupo. www.arubatouristcarni- 
valgroup.com. 


Jarissa Dubero cu tributo na Aruba 

I 
nvitado special, un celebridad renombra Jancis Robinson 
a bishita Aruba. Invita pa medio di Arion Wine Company 
den honor di su 20 aniversario. Jancis ta un autor, orador y 
autoridad renombra mundialmente pa loke ta biña, e ta skir- 
bi un columna semanal pa Financial Times na London, y ta 
complementa esaki cu publicacionnan diario riba su web- 
site. 


Durante su bishita riba e isla, Jancis a topa cu e 
tercer klas di Universidad pa un sesion interactivo 
riba tema di sostenibilidad. E encuentro a tuma luga 
na Arion Wine Company su luga principal na Ponton. 
Den su presentacion na studiantenan, Jancis a bay over na 
describi e mundo di biña y su carera manera autor, e invasi- 
onnan emocionante cu a sigui rond mundo, variante di biña 
nobo, hopi di nan indigena y previamente ignora, a descubri 
nan di nobo y trece nan bek na bida. 
El a discuti e influencia di cambio di clima riba e plantacion 
di druif, y con paisnan ta beneficiando di clima mas calor, 
mientras otronan mester traha mas duro pa por sobresali e 
temperatura halto y cosecha prematuro di druif. 


El a papia tambe riba vines bieu, biña natural, introduccion 
di twist caps, e uzo di cork bottle stoppers y boter di biña 
menos pisa. El a discuti e importancia di un tera saludabel 
como tambe metodonan biodinamico diseña pa brinda vines 
mas saludabel y productivo. 
El a remarca tambe cu ta hopi esencial pa papia cu 
huespednan tocante nan gusto y expectacionnan, el a toca 
tambe riba tema di bleki di aluminium y pakete di carton, 
biña organico y necesidad pa reduci emision di carbon pa 
loke ta henter e industria. 
E encuentro interactivo a conclui cu un Q&A, na unda a haya 
chens pa haci pregunta y tuma un oportunidad pa saca 
potret den grupo. E studiantenan tabata hopi encanta cu e 
conocemento amplio di Jancis riba e complexidad di produci 
biña. 


D 
iaranson ultimo Fundacion ADRA Aruba a duna clausura 
na e di 7 grupo di e proyecto pa mayornan hoben bou di 
e titulo ‘From Teenage Parents to Life coaches’. 


E edicion aki tawata un trayecto cu a dura 4 luna. E grupo 
meta ta mamanan hoben cu a sali na estado, cu no ta bay 
scol un otro oportunidad den bida. Durante e trayecto e 
mayornan hoben a ricibi hermentnan cu lo yuda nan regresa 
den nan bida estudiantil, den e mundo laboral of habri nan 
propio negoshi. 


Durante e duracion di e proyecto, e mamanan hoben tawata 
ricibi lesnan practico cu tin di haber cu siña cushina, cose- 
mento, obra di man, beyesa, manicure y pedicure. E lesnan 
teoretico tawata consisti di etiquette y protocol, relacion 
entre mama y yiu, administracion basico y salud en general. 
E lesnan aki a tuma luga mayoria biaha na Centro Hoben y 
Famia. 


Durante cada les cada participante a ricibi conocemento cu 
lo yuda nan den nan propio desaroyo, habilidadnan cu nan 
lo por pone den practica den nan bida diario. 


Parlamentarionan di Fraccion di MEP, Darlaine Guedez- 


Erasmus y Parlamentario Ricky Hoek tabata presente 
durante e ceremonia di certificacion, caminda e mayornan 
hoben mes a conta di nan experiencia positivo cu e proyecto 
aki y ta bisa cu mester sigui cu tipo di proyecto y pa duna 
mas oportunidad na nan. En total 5 participante a ricibi nan 
certificado den e diferente areanan imparti. 


Parlamentario Guedez-Erasmus ta remarca cu ta importante 
cu hobennan cu ta interesa por registra cerca ADRA Aruba 
pa e inicio di e 8 grupo di mayornan hoben ‘From Teenage 
Parents to Life Coaches’. 


Tanto Parlamentario Guedez-Erasmus como Parlamentario 
Hoek a keda masha contento di por tabata presente durante 
e ceremonia bunita aki y mira con e grupo aki di mayornan 
hoben ta hayando un oportunidad nobo den nan bida. 


Parlamentario Guedez-Erasmus (MEP) ta aplaudi e proyecto di ADRA pa mamanan hoben 


Autor y periodista renombra Jancis 
Robinson a topa cu studiantenan di 
Universidad di Aruba 

D 
en Kenwolf Studio na Oranjes- 
tad, cu musica di Adriano Nanof, 
a tuma luga e entrega di premio na 
e ganadonan di Playa Film Festival 
2023. Cinco (5) scol secundario a 
participa p’e premio di Best Student 
Short Documentary cu tawata Co- 
legio San Antonio, St. Augustinus 
College, YNZ Montessori, Mon Plai- 
sir HAVO/VWO y De Schakel College. 


Tawata Mon Plaisir HAVO/VWO a 
resulta e scol cu e pelicula corto- 
metrahe ganado. 
E miho Feature film 2023 tawata “It 
is not past 08-12-1982” di Ida Does 
di Hulanda. E miho Short movie 
2023 tawata “Stick is Life” di Miguel 
Galofre di Trinidad & Tobago. E MC 
tawata Addonsito Croes. 


E anochi aki, Addonsito Croes y 
Juan Fransisco Pardo di fundacion 
CineAruba como sorpresa a haci 
entrega tambe di dos (2) galardon 
como actuacion sublime y como 
talento nobo den e mundo di pelicula 
na Tuesday Irwin y Nathan Matthew 
Legger for di Londen. Pa 2024, Playa 
Film Festival lo t’ey atrobe. 


Addonsito Croes a entrega awards di Playa Film Festival 2023 

R 
ecientemente, como Presidente di 
Comision Fiho di Enseñansa di Par- 
lamento, mi a invita Minister di Ense- 
ñansa y Deporte sr. Endy Croes pa bin 
duna un update riba e implementacion 
di e maneho di idioma cu Gobierno a 
presenta na Parlamento. Hunto cu De- 
partamento di Enseñansa Minister a 
brinda informacion concreto encuanto 
e proceso pa introduci alfabetisacion 
na Papiamento den tur klas 1 na Aruba 
entrante augustus 2024. Esaki ta nifi- 
ca cu nos muchanan ta bay siña lesa y 
skirbi na Papiamento. 


Hulandes ta bay den un otro bachi 
y lo keda trata como un lenga stran- 
hero. Sigur mi ta aplaudi e decision aki 
cu sigur lo beneficia nos muchanan. 
Alabes mi ta contento di mira cu a 
percura cu e maneho ta dirigi riba 
desaroyo di e abilidadnan di tur 4 
idioma cu nos ta custumbra cu nan aki 
na Aruba. Otro aspecto interesante ta 
e echo cu a percura pa e plan ta tene 
cuenta cu nos mercado laboral, door- 
stroming den e siguiente nivel di ense- 
ñansa y e competencia basico cu cada 
ciudadano di nos pais mester tin. 


Minister Croes y Departamento di 
Enseñansa a informa Parlamento cu e 
leynan existente ya ta brinda e opor- 
tunidad pa introduci dicho alfabeti- 
sacion. Cu otro palabra no ta rekeri 
cambio di ley of un ley nobo. Alabes a 
keda enfatisa cu mirando e proceso cu 
a keda encamina pa yega na e Maneho 
Integral di Idioma caminda e veld di 
enseñansa (Plataforma) tabata invo- 
lucra desde un principio den e concre- 
tisacion di esaki, ta existi draagvlak pa 
cu implementacion di dicho plan. 


A informa Parlamento cu den october a 
reuni cu Inspectie, directivanan di scol 


y demas stakeholders pa sigui traha 
riba e planificacion pa haci e intro- 
duccion aki entrante augustus 2024 
posibel. A keda indica cu Departamento 
di Enseñansa lo sostene directivanan di 
scol y cabesantenan di scol den e plan- 
ificacion di e implementacion. 


Desde e luna aki lo inicia cu e Trayecto di 
Preparacion y Profesionalisacion di nos 
maestronan pa nan ta cla pa ehecucion 
di e plan entrante augustus 2024. Ta 
trata di 6 workshops cu lo trata entre 


otro contenido, pedagogia y didactica 
den idioma Papiamento y Hulandes. 


Sigur ta na su luga pa gradici y desea 
tur clase di exito na e team encarga 
cu e implementacion di e maneho aki 
y cu ta trahando masha duro mes pa 
su concretisacion. Siguiente reunion 
cu Minister den Comision Fiho di 
Enseñansa nos lo trata e diferente 
leynan cu minister ta trahando riba 
nan. Cu otro palabra dentro di poco un 
biaha mas Minister lo ta na Parlamento. 


Parlamentario Shailiny Tromp-Lee (MEP): 


Gobierno su intencion: Entrante augustus 2024 
cuminsa cu alfabetisacion na Papiamento den klas 1 

P 
edro Vargas Álvarez ta bishita Aruba 
actualmente pa participa na e Festi- 
val di Buki pa Mucha 2023. E ta Poeta y 
escritor y a nace na Santafé de Bogotá. 
Durante su careta e tabata entre otro al- 
calde di Guataquí. Pedro Vargas Álvarez a 
publica diferente buki pa mucha tambe y 
den e siman aki e ta bishita scol pa conta 
storia. Algun publicacion di sr. Pedro nan 
ta: ‘Poesía para Todos’ (2 tomos), La plu- 
ma de los sueños, ‘Un Alcalde en apuros’, 
‘S.O.S.Travesuras en mi escuela’, ‘Cuen- 
tos y fábulas’. Sr. Pedro a regala bibliote- 
ca 3 ehemplar di ‘Cuentos y fábulas’. E bi- 
aha aki un edicion na Spaño y Papiamen- 
to. Pa medio di su storianan e ta presenta 
guia di comportacion pa mucha pa logra 
crea un comunidad sano. 


Cuentos y 
fábulas 

D 
urante e fin di siman cu a pasa, Fun- 
dacion Hende Homber a organisa 
un tremendo conferencia ‘Hombernan 
cu ta marca e diferencia 2023’ cu dife- 
rente orador invita cu a elabora riba e 
tema: bienestar emocional y mental, 
cada un for di nan punto di bista y nan 
experticio. 


Parlamentario y Lider di Fraccion 
di MEP, Hendrik Tevreden tabata 
presente durante e conferencia aki. 
Den su concepto esaki sigur tabata 
un conferencia hopi bon cu diferente 
topico cu hende homber tin mester y 
cu e profesionalnan a sa di trece padi- 
lanti den tremendo forma, special- 
mente psicologo forensico Sr. Johnny 
Boekhoudt, cu a fungi como orador 
principal. Sr. Boekhoudt a trece dilanti 
cu hende hombernan no ta papia, y 
hopi bes no ta busca ayudo pa proble- 
manan cu nan ta sinti of traumanan cu 
nan tin di infancia. 


“Boekhoudt a splica e concepto di 
miedo den un manera ful diferente cu 
mi no a scucha prome. Enfocando cu 
miedo por ta algo bon tambe. Pasobra 
miedo, por ehempel, ta yuda bo reac- 
ciona riba peliger. Of reacciona riba un 
menasa. Pero miedo cu no ta wordo 
atendi, pero suprimi por rementa 
tambe si e persona cu ta sinti esaki 
no siña con pa e deal cu su miedo y 
canalisa esaki di un forma saludabel”, 
Parlamentario Tevreden a expresa. 


El a sigui bisa cu como hende homber 
tambe tin di siña canalisa tristesa y 
preocupacionnan. “Nos tin di siña 
papia di nos dilemanan intimo cu un 
persona cu nos ta confia. Y nos sa cu 
no lo bay divulga esakinan cu otro 


hende”, a bisa. Por ehempel, a agrega, 
hende homber por tin momentonan pa 
por yora tambe. Pa asina por saca di 
un forma normal y natural tur e presion 
grandi cu ta biba riba su schouder. 


Esakinan y hopi mas punto Sr. Boekhoudt 
a papia riba dje, y tur hende homber 
como tambe publico presente, por a 
siña durante e dia aki. “Mi kier motiva 
y recomenda nos hende hombernan cu 
si nan haya e oportunidad di scucha 
Sr. Boekhoudt su presentacionnan pa 
haci esaki”, lider di Fraccion di MEP a 


expresa. 


Finalmente, 
Tevreden 
a 
felicita 
Fundacion Hende Homber pa e evento 
exitoso aki, cu a wordo organisa den 
cuadro di nan di 10 aniversario y 
cu ademas tabata gratis pa publico. 
“Hende homber tin derecho pa busca 
ayudo y sigur tin di eherce e derecho 
aki, pasobra ayudo profesional lo por 
yuda nos sali di of siña deal cu nos 
pasado of tambe cu presente”, asina 
Parlamentario Hendrik Tevreden a 
finalisa bisando. 


Parlamentario Tevreden ta felicita Fundacion Hende Homber 


Exitoso conferencia ‘Hombernan 
cu ta marca e diferencia’ 

Receta 
TIEMPO PREVIO:15 minutos 
HORA DE COCINAR:45 minutos 
TIEMPO TOTAL:1 hora 
2SERVICIO 


Ingredientes: 
Para la coliflor 
1 coliflor grande 
2 cuartos de agua hirviendo 
2 rodajas de hojas de laurel 
1 cucharada Sal molida 


Remojar las pasas 
1/2 taza de agua tibia 
2 onzas Pasas 


Remojar el azafrán 
1 cucharadita Agua tibia 
1 cucharada Azafrán 


cocinar la cebolla 
1  cucharada  Aceite de oliva virgen 
extra 
1 cebolla grande , picada 
1/4 cucharadita Sal molida 
3 sardinas medianas saladas 
1 taza de agua hirviendo 
1½ onzas Piñones tostados 


[Para coliflor] 
1/2 cucharadita Sal molida 
1/2 taza de agua hirviendo 


Para las pastas 
350 g Bucatini 
1/2 cucharadita Pimienta negro 
1  cucharada  Aceite de oliva virgen 
extra 


Muddica Atturrata 
2 cucharadas Aceite de oliva 
virgen extra 
1/2 taza de pan rallado 
1/4 cucharadita Sal molida 
1/4 cucharadita Pimienta negro 


Direcciones: 
1 - Lavar y luego cortar la coliflor 
en trozos pequeños. 
  
2 - Remojar las pasas y el azafrán para 
que se ablanden en agua tibia durante 
20 minutos. 


3 - Añade las pasas escurridas y el 
azafrán y cocina unos minutos. 


4 - Hervir la coliflor durante 20 minutos 
en agua con sal con hojas de laurel 
y reservar el agua de cocción que 
utilizarás estrictamente para cocinar 
la pasta bucatini. 


5 - Sofreír la cebolla picada en una 
sartén.  En cuanto la cebolla esté 
dorada. 


6 - Agrega sal y sardinas saladas, 
triturándolas con una cuchara para 
reducirlas a pulpa. 


7 - Añade los piñones tostados, las 
pasas remojadas y la mitad del azafrán 
remojado y cocina unos minutos. 


8 - En este punto añade la coliflor 
hervida y espolvoréala con sal. Mezcla 
bien, frecuente y constantemente 
con una cuchara de madera hasta 
lograr la consistencia cremosa que 
deseas.  Agrega unas cucharadas de 
agua y cocina por unos 10 minutos. 


9 - Cubrir con la tapa y reservar. 


10 - En este punto, cocine 350 g de 
bucatini en el agua de coliflor y déjelo 
reposar durante 6-7 minutos. 


11 - Prepara la “Muddica Atturrata” 
que se obtiene poniendo en una 
sartén una cucharada de aceite con 
pan rallado, que tostarás sin dejar que 
se queme, cuando esté bien coloreado 
retira del fuego. 


12 - Escurre la pasta y agrégala a la 
cacerola, agrega el resto del azafrán, la 
pimienta y el aceite de oliva, revuelve 
bien. 


13 - Después de servir se añade un 
poco de “Muddica Atturrata” y se 
espolvorea sobre la pasta (el queso de 
los pobres, dice la tradición). 


14 - Disfrutar. 


Pasta Vruocoli Arriminati 


Puedes aprender a hacer este auténtico plato italiano paso a paso con esta receta.  
Esta Pasta Vrucoli Arriminati te transportará a Italia con su sabor único. 

DEN Mateo 13:26 -30-41 ta para skirbi: Y ora cu e trigo 
a spruit y a forma tapushi, e yerba shimaron tambe a keda 
bisto. Esey ta pa nos tur ta na altura cu e trigo y e yerba 
shimaron ta crece hunto. 


Ken ta e trigo? Esey ta e bon simia cu Hesus a sembra. 
Y ken ta e yerba shimaron? Esey ta e mal simia cu e diabel 
a sembra (Mateo 13:38-39). 
Con bo ta reconoce e diferencia entre trigo y yerba 
shimaron? 


Bo ta conoce na su fruta: E trigo ta duna fruta di obedencia 
y humildad. 
Pero e yerba shimaron ta duna fruta di orguyo, rebeldia y 
inmoralidad. 


E esclavo a bisa e doño di cunucu cual ta Cristo Hesus, Bo 
kier pa nos bay y recoge e yerba shimaron for di e maishi? 
Hesus a contesta: No pa no sosode cu mientras boso ta 
recohe e yerba shimaron, boso ranca e trigo tambe hunto 
cu ne. 
Laga tur dos crece hunto te na cosecha. Y e Yiu di hende 
lo manda Su angelnan y nan lo recohe for di Su reino, tur 
piedra di trompica y esnan cu ta haci inikidad, y lo tira nan 
den forno di candela. 


Ningun hende por separa e trigo for di e yerba shimaron, 
Señor mes lo manda su angelnan pa haci’e. 


Si nos no tin pasenshi y kier haci algo cu Dios no a manda 
nos, nos lo causa problema grandi. 


P’esey den 2 Corintionan 5:18 ta para skirbi lo siguiente: 
Awor tur e cosnan aki ta bini for di Dios, Kende a reconcilia 
nos cu Su mes door di Cristo y a duna nos e ministerio di 
reconciliacion. 
Esta cu Dios den Cristo tabata reconciliando e mundo cu 
Su mes sin tuma nan picanan na cuenta, y E a encarga nos 
cu e palabra di reconciliacion. 
P’esey nos ta embahadornan pa Cristo, como sifuera Dios 
tabata spierta door di nos, nos ta roga boso den nomber 
di Cristo, sea reconcilia cu Dios. 


Un embahador den Cristo ta pone su mes interes un banda 
pa e sirbi Cristo, y no ta traha segun programa di hende, 
pero segun palabra di Dios. 


No lubida locual ta para skirbi: No laga ningun hende gaña 


boso, Mal compania ta daña bon custumber (1 Corintionan 
15:31). 


Un embahador den Cristo mester tin contacto constante- 
mente cu e trono di Dios (Daniel capitulo 6). 


Un embahador den Cristo mester ta firme y fiel (Efesionan 
6:20). 


Un embahador den Cristo no ta sirbi ningun clase di interes 
politico, ni tampoco ta compromete su mes cu hende, 
tampoco tin faboritismo (Galationan 1:10). 


E yamada di un embahador den Cristo ta sagrado, puro, 
sin envidia, y liber di tur clase di corupcion. 


E encargo di reconcilia hende cu Dios, ta mas grandi di 
locual hende por kere, pasobra nos ta yama pa reconcilia 
esnan cu ta den scuridad cu Dios, pa ranca nan saca for di 
gara di diabel, pasobra e embahador ta funciona segun e 
Palabra di Dios ta indica nos den Mateo 11:28). 


E tempo di cosecha ta cerca y Cristo Hesus ta cla para pa 
manda su angelnan pa recohe e cosecha, y asina e sepa- 
racion lo tuma luga, e bon simia pa bida eterno y e yerba 
shimaron pa morto eterno. 


No lubida: Un mensahero malvado ta cay den adversidad, 
ma un embahador fiel ta trece curamento (Proverbionan 
13:17). 


Nos ta embahador den Cristo Hesus, pa gana alma pa Dios, 
y trece nan na e berdad cu ta haci nan liber. 


Fortaleza pa Famia 


Sinceramente, Pastor Marcel Balootje 


Nos ta embahador den Cristo Hesus, pa reconcilia hende cu Cristo Hesus 

“Señor ta mi wardador, mi’n tin falta di nada. 
Den Cunucu di yerba berde e ta ponemi sosega. 
E ta hibami na awa trankil, pami bolbe haña 
forsa”. - Salmo 23 


Cu inmenso tristeza na nos curason, 
nos ta anuncia fayecimento di nos ser stima 
Casa, Mama, Wela, Ruman y Tanta 


Rufina Erasmus-Thiel 
Mihor conoci como: 
“Ina” of “Rufi” 
*23 november 1937 - †6 november 2023 


Na nomber di su: 
Esposo: 
Pablo “Buchi” Erasmus 


Yuinan: 
Arsenio Erasmus 
Felix & Milangela Erasmus-Vlaun 


Nietonan: 
Jerrick & Jerrel Erasmus 


Manera Nieta: 
Shully Felicia 


Rumannan: 
†Carmen Falconi-Thiel y famia 
Francisco “Chico” Thiel y famia 
†Bernadino “Didi” Thiel y famia 
†Juanita “Chichi” Werleman-Thiel y famia 
†Lucianita “Nini” Arends-Thiel y famia 
†Theofilo “Theofi” Thiel y famia 
Josefa “Chefa” Erasmus-Thiel y famia 
Rogelio “Rodger” Thiel y famia 
†Fabian Thiel y famia 
†Dominico “Shonco” Thiel y famia 


Ayudantenan: 
Judith Felicia 
Rumannan Testigonan di Jehova di 
Congregacion Papilon 
Pablo & Erna Schönherr 


Swa y cuñanan, primo y primanan, ihanan, 
bisiñanan, 
Amigonan y Amistadesnan 


Demas Famia: Erasmus, Thiel, Vlaun, Pietersz, 
Falconi, Werleman, Arends, Tromp, Diaz, 
Hernandez, Ruiz, Kock, Limonier, Giel, Dirks, Hill 


Nos disculpa si den nos tristeza nos por a lubida 
un of otro famia. 


Oportunidad pa condolencia lo ta diasabra 
11 november 2023 di 9 pa 11 am na Salon 
Macuarima y despues di esaki acto di despedida 
lo tuma lugar den seno familiar. 


Ta lamenta cu despues di despedida 
nos no lo ricibi bishita di condolencia na cas. 


D 
iasabra ultimo, 4 di november, Fundacion Hende Homber Aruba a celebra 
nan di 10 aña di existencia cu un tremendo conferencia. 


Na prome luga mi ta gradici Fundacion Hende Homber Aruba pa e invitacion pa 
mi participa nan dicho conferencia y tambe kier a felicita nan cu nan 10 aña di 
existencia y pa tur nan trabounan realisa pa empodera e hende homber. 


E conferencia no tabata dirigi solamente na e hende homber pero sigur como 
hende muhe mi a keda encanta cu e diferente topico y angulo cu esakinan a 
keda adresa. E conferencia su titulo tabata: “Hombernan cu ta marca e dife- 
rencia”, na unda e enfoke tabata riba e “bienestar emocional y mental”. Tabatin 
diferente orador local y e topiconan tabata varia. Mi por bisa cu e tabata un 
tremendo conferencia. Mi lo conseha tur ser masculino pa otro aña no perde 
e oportunidad di participa. E lo enrikece bo grandemente y sigur lo haci un 
impacto riba bo actitud y actuacion. Banda di e hecho cu e por aporta grande- 
mente na bo crecemento y desaroyo propio. 


Sigur mi ta aplaudi e meta di e fundacion pa empodera nos hendenan homber 
pa nan mes por ta of bira un miho persona y ta feliz. Na mes momento e plat- 
aforma ta brinda nan e tools pa nan ta entre otro un miho yiu, casa/pareha y 
tata. 


Ami a keda encanta! Un pabien sigur ta na su luga na full e comite organisado y 
tur otro stakeholder cu a haci e conferencia di Fundacion Hende Homber Aruba 
posibel. Mi kier a termina deseando Fundacion Hende Homber Aruba hopi exito 
cu tur nan proyectonan den tapara. 


Parlamentario Shailiny Tromp-Lee (MEP): 
Mi ta gradici y felicita Fundacion 
Hende Homber Aruba cu ta traha riba 
empoderacion di nos hendenan homber 


Diasabra, 11 November 2023 
AWEMainta 

Queridonan, laga nos stima otro, pasobra amor 
ta bini di Dios. Tur cu ta stima a nase di Dios y 
conose Dios. Esun cu no ta stima, no conose Dios, 
pasobra Dios ta amor. - 1Huan 4: 7-8 


Cu inmenso tristesa na nos curason, pero 
conforme cu boluntad di Dios, nos ta anuncia cu 
a bay sosega den brasa di Señor 
Adriana Maria Koolman 


Mihor conoci como: 
“Diana”, “Chama”, “Tanana” 
*08-09-1939 - †28-10-2023 
Acto di entiero lo wordo anuncia despues. 


Mamá te fuiste y una parte nuestra se marchó contigo, 
quédate en nuestro recuerdos, donde nadie te 
toque... Porque jamás se va lo que queda dentro de 
El alma. Nos diste todo sin esperar nada a cambio, 
nos enseñaste el significado del amor incondicional, 
recordar tu risa siempre nos hará sonreír. Tus consejos 
nos guiarán siempre. 


Es un honor y un privilegio ser tu Familia, Te amaremos 
eternamente. Con dolor en nuestros corazones, 
anunciamos el fallecimiento de: 


Sra. Yaneth de Jesus 
Lopez de Gutierrez 


Nombre de cariño “Marelbys” 
*14-11-1960 - †03-11-2023 


Padre: Alfonso López Puerta 


Madre: †Eugenia Junco Parra 


Esposo: Miguel Gutiérrez Pedroza 


Hijos: 
John Jairo Gutiérrez López 
Yacquelin I. Gutiérrez López 
Mairon F. Gutiérrez López 
Miguel A. Gutiérrez López 
Amanda Gutiérrez López 


Nietas: Jaleinis K. Gutierrez Llerena 
Milieny G. Gutierrez Lopez 
Saray L. Gutierrez Calle 
Salome Y. Gutierrez Lopez 


Hermanos: 
Armando Lopez y Familia 
Adolfredo Lopez y Familia 
Luz Marina Lopez y Familia 
Josegil Lopez y Familia 
Olivia Lopez y Familia 
Rosiris Solano y Familia 
Saturnino Solano y Familia 
Dervis Solano y Familia 
Oscar Solano y Familia 
Rosana Solano y Familia 
Doniris Solano y Familia 
Ingrid Solano y Familia 
Nelcy Solano y Familia 
†Erinerdo Lopez y Familia 
†Enrique Lopez y Familia 
†Aristidis Solano y Familia 


Demás familiares en Colombia y amigos. 


El acto de entiero será el Sabado 11 de noviembre 
del 2023 en Aurora Funeral Home de 1 pm a las 4 
pm, después saliendo para el cementero en Sabana 
Basora 


Tur cos aki na mundo tin su ora y su tempo, 
Ora pa nace y ora pa muri, ora pa yora y ora pa 
hari, Ora pa keda keto y ora pa papia, ora pa 
stima y ora pa odia, Ora pa guerra y ora pa paz” 
Predicador 3:1-2-4-7-8 


Cu dolor na nos curason, nos ta participa 
fayecimento di nos ser stima: 


Sra. Leenchi Sam 
*02-11-1957 - †01-11-2023 


Acto di despedida lo wordo anuncia despues 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 


Cu inmenso dolor na nos curason pero conforme cu 
boluntad di Dios nos ta participa fayecimento di: 


Bernardo Toppenberg 
Mihor conosi como Nino 
*27 Juni 1943 - †07 Nov 2023 


Nomber di su yiunan: 
Donald Toppenberg 
Egbert Toppenberg y Sra Astrid Toppenberg-Sapuana 


Nieto i nietanan: 
Gislaine Lampe 
Joshua Toppenberg 
D’Ocean Toppenberg 
Donalsito 


Su Compañera di bida: Sra Carmen 


Mayornan: 
†Bernardo Toppenberg y †Sra Victoria Toppenberg- 
Habibe 


Mama di su yiunan: Gertruda Corneilio 


Rumannan: 
Donald Toppenberg y famia 
Richard Toppenberg 
†Hubert Toppenberg y Elaine Hoek famia 
Reina Diaz-Toppenberg y Esposo David Diaz y famia 
Gladys Celaire-Toppenberg y Esposo Eric Celaire y 
famia 
Ruben Toppenberg y Sra Ursula Toppenberg-Habibe y 
famia 
Sandro Toppenberg y Sra Yenny Toppenberg-Altagracia 
y famia 
Lisette Ruiz-Toppenberg y Esposo Jose Ruiz y famia 
Julisa Toppenberg y famia 


Subrina y subrino nan: 
†Eefje, Shahaira, Hendrik, Cherly, Laimbert, Alexander, 
Janine, Yuraney, Yerremy, Rubiella, Ruthsella, Lisa, 
Kimberly, Beverly, Yerely, Yeraimy, Reelison, Jayrone, 
Marshall, Asher 


Primo y Prima nan,Amigonan y conocirnan 


Demas Famia: Toppenberg, Habibe, Diaz, Celaire, 
Corneilio, Sapuana, Lampe, Altagracia, Spencer, 
Lake, Ruiz, Cortes, Tevreden, Rumnit, De Lanoy, Tromp, 
Weltevreden, Cardoze, Zeidan, Escalona 
Un danki na e staff completo di e Tehuis Betesda 


Acto di Entiero lo tuma lugar diasabra 11 November 
2023 pa 2or pa 4or di atardi na misa Fatima Dakota, 
despues ta sali pa Santana na Sabana Basora 


Despensanos si por a lubida algun familiar den nos tristsa 
cu perdida di Bernardo 


Lagrima y flornan por seca, su recuerdonan y tur 
loke el a haci y significa pa nos, lo keda graba pa 
semper den nos mente y curason. 
“Cerca Dios mi alma ta na paz, ta di DJ’E mi 
salbacion ta bin” 
Salmo 62:1 


Cu dolor na nos curason, nos ta participa 
fayecimento di nos ser stima: 


Yolanda Elizabeth 
Adelaida Boekhout 
Cariñosamente yama “Yoly” 
*12-11-1960 - †09-11-2023 


Acto di entiero lo wordo anuncia despues 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Autor: Cado Wever. 


Cu dolor na nos curason, nos ta participa 
fayecimento di nos ser stima: 


Astrid Jolanda Tromp 
Cariñosamente yama “Ija” 
*07-04-1965 - †10-11-2023 


Acto di despedida lo wordo anuncia despues 


Gradicimento / Invitacion 


Na nomber di famia nan nos kier a 
gradici cada un cu a tuma nan tempo 
pa a bin dispidi di nos ser stima: 


sra. Senobia Maria de 
Cuba - van der Linden 
Cariñosamente yama “Chichia of Mama Chia” 
* 01-07-1933 †28-10-2023 


Boso muestra di atencion ta di hopi aprecio y 
un gran sosten pa nos. Un danki na un y tur cu a 
manda carchi, krans, whatsapp, email y a hasi 
yamada nan telefonico. 
Danki tambe na Wit-Gele Kruis, sevicio di 
Ambulance y dr. Texier. 
Y alaves nos kier a invita pa 3 Sacrificio di Parokia 
di Savaneta .. diabierna día 10 di November y 13 
November y 17 November orario 7:00 pm. 


Bo(so) presencia lo ta altamente aprecia. 


